บลจ.กสิกรไทยปันผล3กองหุ้น264ล้าน
บลจ.กสิกรไทยจ่ายปันผลกองทุนหุ้น 3 กองทุน เชื่อตลาดหุ้นไทยยังน่าลงทุน แนะผู้ลงทุนเก็บกองทุนหุ้นปันผลเข้าพอร์ตช่วยลดผลตอบแทนผันผวน
2 ก.พ. 2554

บลจ.กสิกรไทยจ่ายปันผลกองทุนหุ้น 3 กองทุน เชื่อตลาดหุ้นไทยยังน่าลงทุน แนะผู้ลงทุนเก็บกองทุนหุ้นปันผลเข้าพอร์ตช่วยลดผลตอบแทนผันผวน 
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า บริษัทเตรียมจ่ายเงินปันผลกองทุนรวมภายใต้การจัดการของบริษัท ให้กับผู้ถือหน่วยลงทุนที่มีชื่อในสมุดทะเบียนเวลา 8.00 น. ของวันที่ 31 ม.ค.2554 จำนวน 3 กองทุน ได้แก่ กองทุนเปิดเค หุ้นปันผล (K-VALUE) จ่ายปันผลสำหรับผลการดำเนินการตั้งแต่ 1 ก.พ.2553  ถึงวันที่ 31 ม.ค.2554   ในอัตรา 0.24 บาทต่อหน่วย   กองทุนเปิดรวงข้าว 2 (RKF2) และ กองทุนเปิดรวงข้าว 4 (RKF4) สำหรับผลการดำเนินงานตั้งแต่วันที่ 1 ส.ค.2553 -31 ก.ค.2554 ในอัตรา 1.50 บาท ต่อหน่วย และ 0.95 บาท ต่อหน่วย ตามลำดับ โดยกำหนดจ่ายเงินปันผลพร้อมกันในวันที่ 14 ก.พ.2554 
“การจ่ายเงินปันผลครั้งนี้มีมูลค่าประมาณ 263.82 ล้านบาท ซึ่งคิดเป็น 10.84 % ของมูลค่าทรัพย์สินสุทธิรวมของทั้ง 3 กองทุน โดยกองทุน RKF2 และ RKF4  เป็นกองทุนที่มีผลการดำเนินงานโดดเด่น อัตราผลตอบแทนจากเงินปันผลในรอบ 6 เดือนประมาณ 12.03% และ 12.51% โดยลำดับ ผลการดำเนินงานในปีที่ผ่านมาของทั้ง 2 กองทุนอยู่ที่ประมาณ 48% - 49% ขณะที่ผลตอบแทนของตลาดหลักทรัพย์อยู่ที่ 38.41% สำหรับกองทุน  K-VALUE ซึ่งเป็นกองทุนที่เน้นลงทุนในหุ้นที่จ่ายเงินปันผลสูง ในปี 2553 มีการจ่ายเงินปันผลสำหรับรอบปีบัญชีแรกไปแล้วเมื่อเดือนส.ค.ที่ 0.67 บาทต่อหน่วย อัตราผลตอบแทนเงินปันผลสำหรับผลการดำเนินงานในปี 2553 รวมแล้วอยู่ที่ 15.13% ด้านผลตอบแทนย้อนหลัง 1 ปี อยู่ที่ประมาณ 42.66% เอาชนะผลตอบแทนจากตลาดหลักทรัพย์ฯ ไป 4.25%” นายประเสริฐกล่าว 
สำหรับแนวโน้มการลงทุนในหุ้น นายประเสริฐกล่าวว่า  ตั้งแต่ต้นปีตลาดหุ้นไทยได้รับผลกระทบจากการปรับพอร์ตการลงทุนของนักลงทุนต่างชาติซึ่งเริ่มมีความเห็นว่า เศรษฐกิจประเทศสหรัฐอเมริกามีการฟื้นตัว ที่ชัดเจนขึ้น ทำให้มีการโยกย้ายเงินลงทุนกลับไปยังสหรัฐฯ มากขึ้น  ประกอบกับในปีที่ผ่านมาตลาดหุ้นไทยและตลาดเกิดใหม่ให้ผลตอบแทนที่สูงกว่าตลาดอื่น จึงเป็นโอกาสการทำกำไรไปด้วยพร้อมกัน ขณะเดียวกันราคาน้ำมันที่ได้เริ่มต้นปีในระดับที่สูงและราคาสินค้าโภคภัณฑ์อื่นๆ และพืชผลมีราคาสูงจากภัยธรรมชาติในปีที่ผ่านมา ทำให้มีความหวั่นเกรงถึงผลกระทบของเงินเฟ้อต่ออัตราดอกเบี้ยในประเทศตลาดเกิดใหม่ ส่งผลให้มีการลด การลงทุนในตลาดเกิดใหม่รวมถึงประเทศไทยลง  
นอกจากนี้ในรอบสัปดาห์ที่ผ่านมายังเกิดวิกฤตทางการเมืองในประเทศอียิปต์ซึ่งเป็นจุดยุทธศาสตร์ของการส่งน้ำมันในตลาดโลก    ทำให้ตลาดมีความผันผวนพอสมควร อย่างไรก็ตาม เมื่อการปรับพอร์ตการลงทุนของนักลงทุนต่างชาติสิ้นสุดลงและการปรับขึ้นดอกเบี้ยของไทยอยู่ในระดับสมดุลแล้ว เชื่อว่าตลาดหุ้นไทยจะมีโอกาสกลับมาให้ผลตอบแทนที่ดีต่อไป 
“เรามองว่าตลาดหุ้นไทยยังมีความน่าสนใจสำหรับการลงทุนท่ามกลางความผันผวนจากผลกระทบภายนอก เนื่องจากตั้งแต่ต้นปีตลาดหุ้นไทยได้ปรับตัวลดลงมาระยะหนึ่งแล้ว ขณะที่การเติบโตของผลประกอบการบริษัทในตลาดเฉลี่ยในปี 2554 คาดการณ์ว่าจะอยู่ในระดับ 15-17% 
อย่างไรก็ตาม การลงทุนในตลาดหุ้นไทยระยะนี้ ผู้ลงทุนยังต้องใช้จังหวะในการเข้าซื้อขายและ    ลดความผันผวนของผลตอบแทน ซึ่งการลงทุนในหุ้นที่มีการจ่ายปันผลสูง เช่น การลงทุนในกองทุน K-VALUE ก็ถือเป็นอีกทางเลือกหนึ่งที่น่าสนใจ หรืออาจเลือกจับจังหวะเทรดทำกำไรระยะสั้นเพื่อโอกาสรับผลตอบแทนตามการเคลื่อนไหวของตลาด” นายประเสริฐกล่าว